Հավելված

ՀՀ Վայոց ձոր մարզի

Ջերմուկ համայնքի ավագանու

2022 թվականի դեկտեմբերի 23-ի N 106-Ա որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐ  
ՏԻԿԻՆ ԺԱՆՆԱ ԱՆԴՐԵԱՍՅԱՆԻՆ

***ՈՒ Ղ Ե Ր Ձ***

Հարգելի՛ տիկին Անդրեասյան,

ՀՀ Վայոց ձորի մարզի Ջերմուկ քաղաքում մշտապես գործել և ներկայում ևս գործում են երեք դպրոցներ։ Խորհրդային տարիներին և պետության անկախացումից հետո մինչև վերջին բարեփոխումները երեք դպրոցներն էլ իրենց կարգավիճակով միջնակարգ էին։ Բարեփոխման արդյունքում Ջերմուկի թիվ 2 միջնակարգ դպրոցը ստացավ ավագ (հետագայում՝ կրթահամալիր), իսկ թիվ 1–ը և թիվ 3–ը՝ հիմնական դպրոցների կարգավիճակ (թիվ 3–ը հետագայում՝ միջնակարգ)։ Երեք դպրոցներն էլ հարուստ պատմություն ունեն՝ ձևավորված գեղեցիկ ավանդույթներով, փայլուն շրջանավարտներով, մինդեռ թիվ 1-ը՝ նաև փակուղի տանող խնդրով։ Խնդրի էությունն այն է, որ դպրոցի աշակերտների և ուսուցիչների մեծ մասը գալիս են Ջերմուկ քաղաքի Ձախափնյակ թաղամասից և դպրոցից բավականին հեռու տեղակայված Շահումյան փողոցի 19-րդ և 27-րդ բնակելի շենքերից, այդ հաճախումները առանց տրանսպորտային միջոցի հնարավոր չէ, ինչն էլ դարձել է Ձեզ ուղերձ հղելու հիմնական պատճառը։ Բանն այն է, որ օրենսդրության ներկա պահանջների կատարմամբ պայմանավորված թիվ 1 դպրոցը տրանսպորտային ծախսերի մասով չի ֆինանսավորվում (ըստ տնօրենի՝ 2021 թվականի հունվարից), ինչը իրապես փակուղու առաջ է կանգնեցրել կրթօջախի գործունեությունը, չլուծվելու դեպքում՝ նաև ապագան։ Դպրոցի տնօրենը բազմիցս բարձրաձայնել է խնդրի մասին՝ դիմելով ԿԳՄՍ նախկին նախարարին, Վայոց ձորի մարզպետին, համայնքի ղեկավարին։ Առաջարկ է արվել փոխադրումն իրականացնել դպրոցի կամ մարզպետարանի հնարավոր միջոցների հաշվին, ինչն արվել է։ Դպրոցին աջակցել է նաև համայնքը՝ բյուջեից որոշակի ֆինանսավորում հատկացնելով։ Սակայն կիրառվածը ելք չի կարող հանդիսանալ․ խնդիրը շարունակում է մնալ չլուծված։

Վերջին հայտնի իրադարձությունները՝ ադրբեջանական ագրեսիան քաղաքի նկատմամբ, դրդեցին նորովի դիտարկել նշված խնդիրը, որն այլևս ոչ թե տրանսպորտային, այլ ուղղակիորեն քաղաքի կենսունակությունը պահպանելու խնդիր է․ քաղաքի կյանքն ու աշխուժությունը չվերականգնվեց այնքան ժամանակ, քանի դեռ ընտանիքները երեխաների՝ դպրոց հաճախելու անհրաժեշտությամբ չէին վերադարձել Ջերմուկ։ Հիրավի, Ջերմուկը սկսեց «շնչել», երբ դպրոցներում վերսկսվեցին դասերը։ Տրանսպորտային փոխադրման խնդիրը չլուծելը քաղաքի Աջափնյակը վերածելու է ամայի թաղամասի, քանի որ թիվ 1 դպրոցի 173 աշակերտներից 114-ի հաճախելիությունը սերտորեն կապված է այդ խնդրի հետ։ Ավելի վատ կանխատեսումը ևս հնարավոր է՝ որոշ ընտանքիներ հայտնել են իրենց՝ քաղաքից հեռանալու մտադրության մասին՝ կարևորելով իրենց երեխաների՝ հե՛նց թիվ 1 դպրոց հաճախելու պայմանը․ եթե դպրոցը չգործի, իրենք ոչ թե երեխաներին կտեղափոխեն կրթահամալիր կամ թիվ 3-րդ դպրոց, այլ կտեղափոխվեն այլ բնակավայր։

Գիտակցելով, որ խնդրի լուծումը օրենսդրության տիրույթում է, բայց և անհրաժեշտ համարելով Ջերմուկ քաղաքի Մ․ Գորկու անվան թիվ 1 հիմնական դպրոցի գոյությունը, կարևորելով 173 աշակերտների կապվածությունը իրենց դպրոցին և ուսուցիչներին, մանկավարժական կոլեկտիվի նվիրումն իրենց աշխատանքին և, վերջապես, քաղաքի Աջափնյակ թաղամասի կենսունակության պահպանումը՝ խնդրում ենք Ձեր միջնորդությունը կիրառելու բոլոր հնարավոր միջոցները թվարկված արժեքները պահպանելու համար (ներկա պահին՝ դպրոցի ֆինանսավորման խնդիրը լուծելու համար)։

*Ավագանու անդամներ՝*

|  |  |
| --- | --- |
| ազգանուն, անուն, հայրանուն | ստորագրություն |
| Արսենյան Վահագն Աշոտի |  |
| Սարգսյան Վարդան Ռաֆիկի |  |
| Սարգսյան Լուսիկ Ժորայի |  |
| Վարդազարյան Աննա Վասակի |  |
| Խաչատրյան Գոհար Բաբկենի |  |
| Համբարձումյան Մխիթար Սամվելի |  |
| Այվազյան Մխիթար Վոլոդյայի |  |
| Մկրտչյան Մարինե Մայիսի |  |
| Բաբայան Ժիրայր Ժորայի |  |
| Մնացականյան Արկադի Ալբերտի |  |
| Գևորգյան Մանան Աղվանի |  |
| Վահանյան Վարուժան Կնյազի |  |
| Հովակիմյան Ազատ Հայրիկի |  |
| Ավետիսյան Սյուզաննա Թաթուլի |  |

Ջերմուկ համայնքի ղեկավար

ՎԱՀԱԳՆ ԱՐՍԵՆՅԱՆ\_\_\_\_\_\_\_\_\_\_\_\_\_\_\_\_